runetrust/blame-folketinget-dk huggingface dataset:
Lise Bertelsen (KF), 2023-04-27:
Der er sagt meget allerede; der har været meget diskussion.
Et lignende forslag er tidligere blevet fremsat, og Det Konservative Folkeparti var dengang sammen med et flertal enige om, at det er meget godt, at herboende udlændinge faktisk har ret til at stemme ved de lokale valg for derved at have indflydelse på deres lokalsamfund.
Vi mener faktisk fortsat, at de gældende betingelser, der er om, at man skal have boet uafbrudt i Danmark i 4 år forud for valgdagen, før man kan stemme til kommunal- og regionsvalg, er rimelige.
Som det tidligere også er nævnt, er der udfordringer, i forhold til at vi skal have ændret EU-retten og vores internationale forpligtigelser, hvis man skal være statsborger for at kunne stemme.
Vi tænker faktisk, at den nuværende lovgivning gør, at der er en fin balance mellem, dels at man skal være tilknyttet Danmark, dels at vi giver flest mulige borgere mulighed for at deltage i det lokale demokrati.
Lars-Christian Brask (LA), 2023-04-27:
Tak, formand.
Jeg kan starte med konklusionen, og ministeren sagde det jo også så klart og tydeligt: Det her med at skulle få 26 andre lande til at ændre traktaten er jo i sig selv en udfordring.
Og jeg kan da i hvert fald sige, at de har gjort en god, sober og ordentlig forskel i de debatter.
Og de har faktisk ikke været fra det samme parti.
De har virkelig bidraget til nærdemokratiet.
Jeg har selv været indvandrer; jeg har boet 15 år ude.
Og det, at jeg også kunne få lov til at stemme til lokale og nærdemokratiske valg, har også været en god grund til, at jeg følte mig værdsat og velkommen og dermed også blev integreret i de 15 år, jeg boede i et på daværende tidspunkt EU-land.
Så i Liberal Alliance kan vi ikke støtte beslutningsforslag B 29.
Jens Henrik Thulesen Dahl (DD), 2023-04-27:
Tak, formand.
Overskriften på det her beslutningsforslag fra DF er, at det kun er danske statsborgere, der skal kunne stemme til danske valg.
Men det, der egentlig foreslås, er at pålægge regeringen, at den skal forsøge at få ændret traktaten om Den Europæiske Unions funktionsmåde, så landene selv kan beslutte, om det kun skal være landenes egne statsborgere, der kan stemme og er valgbare til de nationale valg.
Vi kan i Folketinget være uenige om, hvor grænsen skal gå, i forhold til hvornår man skal kunne stemme til nationale valg.
Skal det kun være danske statsborgere?
Skal grænsen på 4 år sættes op?
Hvordan skulle det strikkes sammen?
Derfor er vi enige med Dansk Folkeparti i budskabet om, at traktaten bør ændres, så vi som land selv kan bestemme på det her område.
EU kan på nogle områder være gode til at tage sig af grænseoverskridende problemer, men det er vel ikke et grænseoverskridende problem, hvem der kan stemme til de enkelte valg i de forskellige lande.
Bør vi have en holdning til, hvem der kan stemme i Grækenland eller Spanien?
Bør de have indflydelse på, hvem der kan stemme her i landet?
Det mener vi i Danmarksdemokraterne ikke, så derfor støtter vi beslutningsforslaget.
Hvis det så skulle lykkes at få ændret traktaten, må vi jo tage en diskussion her i salen om, hvor grænsen så skal være for at kunne stemme til danske valg.
Tak for ordet.
Mette Thiesen (DF), 2023-04-27:
Tusind tak.
Jeg fristes nogle gange til at sige, at jeg savner hr. Marcus Knuth utrolig meget – jeg synes, han var en stærk stemme i den her debat.
Jeg kunne bare godt tænke mig at høre ordføreren for Det Konservative Folkeparti, om ordføreren reelt set mener, at alle efter 4 år er fuldstændig integrerede danskere i det danske samfund – alle, uanset om man kommer fra Mellemøsten, Nordafrika eller et hvilket som helst andet sted.
Theresa Berg Andersen (SF), 2023-04-27:
Nu handler det her jo ikke specielt om andre EU-lande.
Noget, der undrer mig utrolig meget, er, at jeg tit hører, at Dansk Folkeparti taler om en fejlslagen integration.
Derfor undrer det mig også, at man lige nøjagtig i et svar på det her siger, at man vil afskære borgere fra at involvere sig i det danske samfund for at få en vellykket integration.
Jeg synes også, ordføreren skal gå hjem og læse den analyse, der er kommet fra Dansk Industri i dag, og som viser, at beskæftigelsen for lige nøjagtig den her gruppe af mennesker er stigende.
Ved udgangen af 2022 var 64 pct. af dem, der var 20-64 år, integreret i det danske samfund og var beskæftiget.
Så jeg synes da, vi er på vej.
Så det at udelukke en gruppe af mennesker, som bidrager positivt til det danske samfund, rammer forkert.
Nick Zimmermann (DF), 2023-04-27:
Der vil jeg bare starte med at sige, at det overhovedet ikke har en interesse at tage med på sådan en tur, absolut ikke.
Så ordføreren kan altså ikke nævne et eneste europæisk land, hvor integrationen af muslimske indvandrere har fungeret godt.
Hvorfor vil man så ikke være med til at bakke op om, at vi bliver nødt til at sige, at det kun er danskere, der skal stemme til danske valg?
Danmark er jo danskernes land, og derfor er det selvfølgelig også os, der skal sætte retningen for det land, som vi elsker så højt.
Theresa Berg Andersen (SF), 2023-04-27:
Så her taler vi altså om en gruppe af mennesker fra EU-lande.
Det er blevet pointeret så fint af Venstres ordfører i dag.
Men jeg vil gerne invitere ordføreren, Nick Zimmermann, fra Dansk Folkeparti til et sted, hvor integrationen er lykkedes, bl.a. i min egen kommune, Vesthimmerlands Kommune, som har et af de største asylcentre i en lille landsby, og hvor jeg vil påstå at integrationen medfører noget godt.
Nick Zimmermann (DF), 2023-04-27:
Jamen sikke dog en overraskelse, må jeg vel starte med at sige.
Jeg kunne godt tænke mig at prøve at spørge ordføreren, om hun kan nævne et sted i Danmark eller måske bare generelt rundtom i Europa, hvor den muslimske indvandring har fungeret og det nu er fryd og gammen, og hvor det hele bare hænger alle tiders sammen.
Theresa Berg Andersen (SF), 2023-04-27:
Tak for det, og tak for ordet.
Jeg skal gøre det kort.
SF ønsker under ingen omstændigheder at indskrænke EU-borgernes ret til at stemme ved valgene til kommunalbestyrelser og regionsråd og for så vidt heller ikke retten for andre statsborgere, der har haft fast bopæl i Danmark i 4 år.
I SF mener vi, at stemmeretten og valgbarheden er med til at styrke den almene dannelse og en demokratisk integration i det danske samfund.
Vi mener, at disse borgere har en lige så stor objektiv interesse i at være med til at præge de lokale beslutninger, som skal træffes ude i vores kommuner, som danskere har.
Jeg kunne komme i tanke om mange presserende spørgsmål på bl.a. børne-, skole- og ældreområdet, som kunne have disse menneskers interesse.
Endelig betaler de her borgere på linje med andre danske statsborgere også kommuneskat og skat til regionens sygehuse.
Så hvorfor ikke være med til at bestemme ved de lokale valg og de regionsrådsvalg i forhold til de prioriteringer, der skal gøres her?
Derfor bliver det et klart nej tak til B 29 fra SF's side.
Lise Bertelsen (KF), 2023-04-27:
Jeg tænker, at det er rigtig godt, når man bor i et lokalsamfund, at man har et tilhørsforhold til lokalsamfundet, og det kan man bl.a. have ved at engagere sig politisk.
Peter Kofod (DF), 2023-04-27:
Den socialdemokratiske ordfører stod på Folketingets talerstol for lidt siden og sagde, at integrationen var et ansvar, der gik begge veje, måtte man forstå.
Og for mig er det nye toner – eller det ved jeg ikke, for det er jo i virkeligheden gamle toner, som Socialdemokratiet slår an; det var noget, man kendte Socialdemokratiet for i 1990'erne eller 00'erne.
Efter at ordføreren havde behov for at tage andre ordførere før hende i forsvar, vil jeg da bare lige høre, om Det Konservative Folkeparti er enig med den socialdemokratiske ordfører i, at integration er et ansvar, der går begge veje – eller om man mener, at individet har ansvaret for integrationen selv.
Lise Bertelsen (KF), 2023-04-27:
Jeg tror, at jeg lige skal have uddybet det spørgsmål.
Jeg har ikke påstået, at man er fuldt integreret efter 4 år.
Jeg tænker, at det er rigtig godt for vores lokaldemokrati, hvis man føler et tilhørsforhold og tager noget ansvar, og det synes jeg faktisk ligger inden for rammen af den nuværende lovgivning.
Peter Kofod (DF), 2023-04-27:
Tak for det.
Jeg blev helt nysgerrig efter den seneste besvarelse omkring andre ordføreres taler.
Er Det Konservative Folkepartis ordfører enig med Socialdemokratiets ordfører i, at integrationen går begge veje?
Lise Bertelsen (KF), 2023-04-27:
Jeg vil slet ikke udtale mig om, hvad andre har ment om noget som helst.
Jeg udtaler mig om, hvad Det Konservative Folkeparti mener om jeres beslutningsforslag.
Mikkel Bjørn (DF), 2023-04-27:
Det her handler jo ikke om, at Dansk Folkeparti lægger folk ord i munden.
Det her handler om ordførere, der konkret står fra Folketingets talerstol og gør grin med Dansk Folkeparti eller anklager os for at mene ting, som vi på ingen måde kunne mene i forhold til Rusland og Ukrainekrigen.
Lise Bertelsen (KF), 2023-04-27:
Jeg tænker, at for danske statsborgere er der i forhold til vores grundlov en rigtig fin præmis for, hvornår man kan stemme til folkeafstemninger og folketingsvalg.
Det vedrører ikke det andet, som er bragt op her.
Så vi stemmer ikke for jeres beslutningsforslag.
Mette Thiesen (DF), 2023-04-27:
Men hvis man skal bruge den argumentation, må jeg jo gå ud fra, at ordføreren også giver udtryk for det, som ministeren egentlig også gav udtryk for, altså at der så bare skal gives los for statsborgerskaber til alle mulige, som gerne vil have det – for det er jo en del af det at være en del af et demokrati.
Jeg håber ikke, at det er det, ordføreren mener.
Det ville jeg være meget, meget ærgerlig over, altså hvis Det Konservative Folkeparti trak endnu længere i den retning.
Men det er jo en mærkelig argumentation.
Nick Zimmermann (DF), 2023-04-27:
Hvis det er sådan, at ordføreren anerkender, at rigtig mange efter 4 år ikke tilnærmelsesvis er integreret eller assimileret, men at ordføreren stadig væk mener, at det er en god idé at kunne stemme til danske valg, tænker ordføreren så ikke, at de vil føre deres meninger og holdninger, der stammer fra Mellemøsten og Afrika, over på en kandidat, der repræsenterer deres synspunkt?
Det er jo desværre mere og mere almindelig kendt, at der eksempelvis er socialdemokratiske lommer rundtomkring i danske byråd, der kommer med en stærk stemme fra indvandrermiljøer og muslimske miljøer og repræsenterer dem i de forskellige byråd
Det er jo netop det, der er så bekymrende.
Så er ordføreren slet ikke interesseret i at være med til ændre den udvikling?
Mike Villa Fonseca (M), 2023-04-27:
Tak for ordet, formand.
Lad mig starte med at sige, at vi i Moderaterne ikke støtter op omkring det her beslutningsforslag.
I Moderaterne tror vi på, at mennesker, som bor i vores kommuner og i vores regioner, skal have indflydelse på vores politiske beslutninger, og det skal være der, hvor det står dem nærmest.
Det er også vigtigt for mig at påpege, at det her ikke handler om folketingsvalg eller folkeafstemninger.
Stemmeretten forbinder befolkningen til vores demokrati og til det levende samfund, vi har i Danmark.
Når vi føler os hørt, føler vi os også forpligtet over for det samfund, vi er i og lever i, og når vi føler os forpligtet, gør vi os umage i vores fællesskab.
Men når vi ikke føler os som en del af fællesskabet, er det sådan, at vi bliver frustrerede, og at vi bliver vrede og sure.
Vi skal passe på det nære demokrati, og vi skal have stor respekt for, hvad det betyder for den enkelte.
Vi støtter ikke forslaget, fordi det også er et brud på EU-retten.
Det lytter jeg mig til at Dansk Folkeparti også anerkender, og i Moderaterne er vi ikke interesserede i at ændre på den fundamentale bestemmelse.
Det ser vi ikke nogen grund til.
Det europæiske fællesskab er ligesom det kommunale og det regionale fællesskab noget, vi skal værne om og bevare.
Tak for ordet.
Birgitte Vind (S), 2023-04-27:
Jeg var ikke klar over, at der blev afholdt et demokratisk valg.
Det var ikke mit indtryk, men det kan være, at ordføreren er bedre oplyst end mig.
Kim Edberg Andersen (NB), 2023-04-27:
Tak for det.
Jeg havde egentlig ikke tænkt mig at stille nogen spørgsmål, for jeg er ikke sådan helt i tvivl om, at Socialdemokraterne godt kan lide at sige, at de vil stramme, og så ikke gør det.
Men jeg bliver alligevel nødt til at kommentere den der lidt flotte retorik om, at det med udlændinge, der stemmer i Danmark, er et demokratisk grundprincip, som er vigtigt.
Det må jo så også gælde i den situation, der er i Ukraine, som også blev ført ind i samtalen.
Derfor vil jeg gerne spørge: Når det nu er et grundprincip, vi skal stå vagt om, hvordan har ordføreren det så med, at det princip brugte russerne i Donbasregionen?
De afholdt jo et valg.
De afholdt et valg, hvor man fik lov til at stemme, præcis sådan som ordføreren står og siger at de skal have lov til.
Så er det Socialdemokraternes holdning, at demokratiet er blevet virkeliggjort, og at Donbasregionen er russisk?
For de afholdt jo et demokratisk valg.
Birgitte Vind (S), 2023-04-27:
Ja, det gør man, og nogle af de forhold er nogle forhold, som vi har siddet og bestemt i det her Folketing.
Kim Edberg Andersen (NB), 2023-04-27:
Jeg tror ikke, der var nogen, der var i tvivl om, at der blev afholdt et valg.
Der er heller ikke nogen, der er i tvivl om resultatet.
Nu kan jeg forstå, at man nu mener, at det er udemokratisk.
Men er det udemokratisk, fordi det er udlændinge, som har stemt noget, altså præcis ligesom de udlændinge, som vi mener skal have lov til at stemme til danske valg?
Hvornår mener Socialdemokraterne, at vi skal tage det her op igen?
For vi har jo kommuner i Danmark, hvor der er et muslimsk flertal blandt dem, der bliver født.
Så er det der, vi skal tage det op, eller skal vi bare sige, at Danmark er danskernes land, og at det er danskerne, der stemmer, både lokalt, regionalt og til Folketinget?
Peter Kofod (DF), 2023-04-27:
Jamen det var dog ikke meget svar i det.
For hvem har ansvaret for integrationen?
Er det et ansvar, der går begge veje, eller er det et ansvar, den enkelte, der kommer hertil, har?
Jeg mener ikke, at integrationen går begge veje.
Jeg mener, at Danmark er danskernes land.
Sådan må det være.
Birgitte Vind (S), 2023-04-27:
Altså, hvis der kommer et menneske til Danmark og vi ikke ved, hvordan vi tager imod det her menneske, og det her menneske i øvrigt ikke ved, hvilke regler der er, så kan der umuligt blive tale om integration.
Derfor har vi jo i Danmark en række regler for, hvordan man kan komme ind på arbejdsmarkedet, og for, at man kan få nogle sprogkurser osv.
Og det er nogle helt konkrete ting, som vi her i Folketinget har besluttet skal sættes i værk, for at der kan foregå en integrationsproces.
Integration kommer ikke bare til at ske af sig selv, fordi man træder ind over et lands grænser.
Der skal selvfølgelig være nogen, der tager imod en på den ene eller den anden måde.
Det kan vi så være enige eller uenige om, altså hvordan det skal se ud; det kan være, at Dansk Folkeparti slet ikke mener, at den danske stat skal gøre noget overhovedet.
Altså, vi har jo i Socialdemokratiet et ønske om også at stille nogle krav til folk, der kommer hertil.
Det er i hvert fald en del af Socialdemokratiets integrationspolitik og udlændinge- og flygtningepolitik.
Peter Kofod (DF), 2023-04-27:
Tak for det.
Det lød jo lidt som et ekko af Socialdemokratiet i 1990'erne eller 00'erne, altså den ordførertale, vi fik præsenteret her.
Og at man også hilser fra Radikale Venstre, kommer lidt bag på mig, må jeg sige.
Det kommer også bag på mig, at man afviser det her beslutningsforslag, fordi der er krig i Ukraine.
Men altså, det er fair nok, hvis det er det, argumentationen rækker til.
Men det, jeg vil spørge ind til, er det svar, som ordføreren gav til fru Mette Thiesen, hvor ordføreren fik sagt, at integrationen går begge veje.
Og jeg har bare lyst til at spørge, om det er Socialdemokratiets holdning, at integrationen går begge veje.
Birgitte Vind (S), 2023-04-27:
Så vil jeg godt gentage, hvad jeg sagde i starten: Nej, jeg tror, vi kan gøre integrationen meget bedre, end vi gør i dag, så alle kan deltage på ordentlige vilkår.
Mette Thiesen (DF), 2023-04-27:
Ordføreren svarede ikke rigtig på mit spørgsmål.
Det første er en totalt forfejlet præmis.
Nej, integration er et personligt ansvar.
Det er ikke en offentlig opgave, en kommunal opgave eller noget som helst, som vi som danskere skal gøre for nogen, der kommer hertil.
De skal integrere sig og blive assimileret i det danske samfund – det er ikke vores ansvar overhovedet.
Så det første er en falsk præmis.
For det andet svarede ordføreren ikke på mit spørgsmål.
Mener ordføreren, at alle mennesker, der er kommet hertil, er fuldt assimileret og integreret i det danske samfund, sådan at de har krav på stemmeret, efter kun 4 år?
Okay, det har jeg så ikke.
Det er jeg bare nødt til at sige, for jeg har selv oplevet det.
Jeg kan faktisk ikke huske, om Venstre i Hillerød på det tidspunkt stemte for den her valgbus, eller om de var imod, så den lader vi ligge.
Men jeg synes jo, at det er meget paradoksalt, at man som et såkaldt borgerligt parti mener, at det er en kommunal opgave at sikre, at folk kan stemme til noget, som vi i øvrigt slet ikke mener de burde kunne stemme til.
Så jeg kunne egentlig bare godt tænke mig at høre, om ordføreren lidt mere havde en holdning til det, og så vil jeg i øvrigt bare lade den ligge der.
Heidi Bank (V), 2023-04-27:
Jeg mener jo netop, at det er en lokal beslutning, hvordan man vælger at understøtte demokratiet i et område, og der har jeg sådan set tillid til, at det kan de kommunale politikere godt finde ud af.
Mette Thiesen (DF), 2023-04-27:
Tusind tak.
Ordføreren kommer fra et liberalt parti, og derfor har man måske også en lidt anden tilgang til det her, men der må ikke herske nogen tvivl om, at Dansk Folkeparti er et fædrelandskærligt parti.
Vi er et parti, som værner om Danmark og danskerne, og derfor er vi fuldstændig klare i mælet om, at islam ingen indflydelse skal have i det danske samfund, overhovedet.
Det er bare, så det er slået fuldstændig fast.
Men jeg kunne egentlig godt tænke mig at høre ordføreren om noget, for man ser jo rigtig mange kommuner, som begynder at have de her valgbusser.
Hvis man er så doven, at man ikke engang gider at gå ned og stemme, så kommer der en bus ud – betalt af kommunens borgere – f.eks. ud til nogle af de her belastede boligområder, sådan at man kan stemme.
Mener ordføreren, at det er godt for demokratiet, eller mener ordføreren, at det er noget skidt?
Birgitte Vind (S), 2023-04-27:
Undskyld, jeg er desværre ikke helt sikker på, at jeg forstod spørgsmålet, i forhold til om vi så bare skulle acceptere, at der var nogle kommuner, der var helt muslimske, fordi der var en overvægt af muslimske borgere.
Det har jeg ikke kendskab til at der er nogen kommuner der er.
Men det er nu engang sådan, at i det her land har vi nogle regler, som er udstukket i fællesskab med EU, og nogle regler, som vi har udstukket her i Folketinget, og de regler er vi til sinds at bevare, som det ser ud lige nu.
Vi er ikke til sinds at gå ind og prøve at ændre på traktaterne i EU.
Heidi Bank (V), 2023-04-27:
Jeg står virkelig og spekulerer over, om ordføreren har læst sit eget beslutningsforslag.
Det vedrører ikke udlændinge generelt, og det er jo det, man ligesom hele tiden prøver at italesætte.
Hvis man går ind og læser lidt statistik på noget af det her, vil man jo også kunne se, når man går ind og ser på, hvem det så er, der stemmer ved de her valg til kommuner og regioner, at dem, der ligger i toppen, er nordmænd, svenskere og hollændere.
Hvis du ser på bulgarere og rumænere, ligger de helt i bunden.
Og jeg synes jo netop, det er et udtryk for, at når der kommer borgere her til landet og f.eks. arbejder på slagterier eller med rengøring – nogle af alle de jobs, vi gerne vil have besat – så skal der faktisk lidt til, før de overhovedet går hen og stemmer.
Nick Zimmermann (DF), 2023-04-27:
Så tror jeg lige, at jeg bliver nødt til at forstå det fuldstændig.
Vil det sige, at ordføreren rent faktisk mener, at den muslimske indvandring til Danmark overordnet set har gjort en positiv forskel for danskerne og for Danmark?
Det kunne jeg i hvert fald godt tænke mig at høre.
Heidi Bank (V), 2023-04-27:
Jeg synes, det er fint, at vi får debatteret de her ting, men jeg må også bare sige, at jeg synes, der bliver sat nogle lighedstegn og malet nogle skræmmebilleder, som jeg bare ikke er enig i.
Hr. Nick Zimmermann står og italesætter islam og den påvirkning, det har, som om det pr. automatik er noget, der resulterer i skæve beslutninger.
Prøv at høre, der er jo masser at mennesker, der har den ene eller den anden religion, som bidrager positivt til det danske samfund, og som går på arbejde hver dag, og som kan være enig med hr. Nick Zimmermann i nogle ting, og som kan være enig med mig i andre ting.
Så lad os nu passe på, at vi ikke gør det til sådan en generel og splittende måde, vi debatterer de her emner på.
Vær mere specifik i den måde, man italesætter de her ting på.
Altså, det forslag, som I har fremsat, vedrører jo EU-borgeres rettigheder.
Nick Zimmermann (DF), 2023-04-27:
Jeg vil starte med at sige, at et byråd eller en kommunalbestyrelse jo ikke bare er nærdemokrati.
Netop derfor er det her forslag, som vi fremsætter, jo så nødvendigt.
Vi er nødt til at passe på Danmark.
Heidi Bank (V), 2023-04-27:
Tak for det, formand.
Det her beslutningsforslag fra Dansk Folkeparti vedrører nogle af de mest fundamentale principper i et demokrati, nemlig valgbarhed og valgret: Hvem kan blive valgt, og hvem kan stemme?
Nu er det jo ikke første gang, som vi allerede har hørt, at vi ser beslutningsforslag fra Dansk Folkeparti med ønske om at begrænse EU-borgeres adgang til at stemme i Danmark.
Ligesom tidligere kan Venstre ikke støtte beslutningsforslaget.
Kommunal og regional politik er det lokale, nære demokrati.
Derfor mener vi også i Venstre, at det er rimeligt, at personer, der bor i kommunen eller regionen, kan deltage i lokaldemokratiet.
På samme måde finder jeg det rimeligt, at en dansk statsborger, der har valgt at bosætte sig i f.eks. Frankrig eller Østrig, har mulighed for at deltage i det lokale demokrati der.
At man skal være dansk statsborger for at stemme til vores folketingsvalg, støtter vi fuldt og helt op om.
Det ønsker Venstre bestemt ikke at ændre på.
Men jeg mener, at vi er nødt til at skelne mellem folketingsvalg på den ene side og så de lokale valg på den anden side.
Som sagt kan Venstre ikke støtte det fremsatte beslutningsforslag.
Tak for ordet.
Lise Bertelsen (KF), 2023-04-27:
Som jeg tidligere fremlagde, tænker jeg, at de regler, der er gældende nu, faktisk gør, at der er en rigtig fin balance mellem, hvad man har indflydelse på i sit lokalsamfund, og hvad man så har indflydelse på som dansk statsborger.
Kim Edberg Andersen (NB), 2023-04-27:
Jamen jeg er ikke uenig.
Men nu hørte jeg fru Mette Thiesen sige til en tidligere ordfører, at så skyldes det måden, man skriver det på, hvis modtageren misforstår det.
Jeg er ikke uenig.
Af de fire mennesker fra Dansk Folkeparti, der sidder dernede, er der i hvert fald to, som jeg er temmelig meget enig med, og jeg har også været det indtil for nylig.
Så selvfølgelig skal Danmark bestemme, hvem der kan stemme i Danmark.
Det ligger uden for problematikken.
Men virkeligheden er bare, hr. Nick Zimmermann, når du hører debatten herinde, at der i hvert fald er nogle, der har misforstået det.
Så kunne man måske skrive det skarpere næste gang.
Nick Zimmermann (DF), 2023-04-27:
Jeg vil bare lige præcisere over for ordføreren, at det her forslag sådan set går ud på, at medlemslandene i EU selv skal have lov at bestemme, hvem der skal stemme til deres valg.
Altså, vi skal i Danmark fuldstændig selv have lov at bestemme, hvem der skal stemme til vores valg i vores land, på præcis samme måde, som Grækenland fuldstændig ene og alene skal have lov at bestemme, hvem der skal stemme til de græske valg.
Det er det, der er vores forslag.